[**Dawid Van Lill**](https://www.facebook.com/dawidvanlill?__cft__%5b0%5d=AZWs3VGJqH6AYrAmKxGKiY9ZGZTGljMeDXx8VzU_1pWEGtNkyNs_mpubaY578Le68W2YTRaR1yhHVhdmMo_v-zptT1eJXZPKaIllZbPtmB49ywXZ6lXhQWuJehGsNFTY23c1XCsFLF3ubZqaodRCYoGYQjVc0sy2JzIAr_vUCGoubg&__tn__=-UC%2CP-R) – 13 Julie 2024

IN MEMORIAM: BY DIE MOONTLIKE DOOD VAN ’N PAAR KOERANTE

Koerant. Wat ’n towerwoord! Ek het die eerste keer bewus geword van koerante toe ek so 4 jaar oud was. My ouers het my vertel dat ek die koerant op die kombuisvloer oopgegooi het en begin het om die strokiesprente en spotprente te verken. Dit is ook hoe ek leer lees het – en toe het die hele grote, wye wêreld vir my begin oopgaan.

Daar was altyd koerante in ons huis. My ouers het hulle liefde vir koerante weer by hulle ouers gekry. My oupas was bywoners op plase en later spoorwegwerkers, sonder veel skoolopleiding. Die daaglikse koerant was hulle skool én universiteit.

Ek het dit nie toe besef nie, maar koerante was teen daardie tyd (die vroeë sestigerjare) al meer as 100 jaar gevestig in Suid-Afrika. Die eerste koerante was meer as net nuusdraers. Dit het mense blootgestel aan die wêreld buite hulle eie klein omgewing. Koerantlesers het elke dag se plaaslike en wêreldnuus gekry, maar ook verneem wat kenners oor elke moontlike onderwerp gedink het. Die koerant het keurige, goed versorgde taal in mense se huise ingebring, en almal het geweet ’n span kundiges het seker gemaak dat die taalgebruik en die feite uit die boonste rakke was. As die koerant dit sê, kon jy dit glo. Die koerant het sommer ook nuwe woorde geskep, Afrikaans help poleer en uitbrei en die groter wordende taal jaloers vertroetel sodat dit nie misbruik word nie.

’n Koerant was baie meer as net woorde op papier. Dit het gemeenskappe verenig, mense agter bepaalde ideale en denkrigtings geskaar, politieke ideologieë verduidelik (en kant gekies ook, ja). Lesers is bekend gestel aan die voorste skrywers (van wie baie by die koerante gewerk het), en hulle het deur die koerant in mekaar se lief en leed gedeel. Hulle het ook kans gekry om hulle stemme te laat hoor en met hulle briewe deel te neem aan gesprekke.

Koerante het iets van alles bevat – nuus, kuns, sport, politiek, godsdiens, geskiedenis, sterrekunde, aardrykskunde, opvoedkunde, tuinbou, selfs blokraaisels, spotprente, strokiesprente, speletjies en humor. Alles met vindingryke, goed uitgedinkte koppe, wat mense soms laat lag het, en ander kere ’n vinger presies op die seerste seer gedruk het. Plaaslike en streekskoerante het die mense van ’n bepaalde gebied vertel wat in hulle omgewing aangaan. Daar was letterlik iets vir almal in die koerant.

Die verslaggewers oor die verskillende onderwerpe was meesters op hulle gebiede. Hulle berigte is soms met groot moeite onder moeilike omstandighede gaan haal en baie van hulle was meermale in lewensgevaar. Later is dié berigte deur ’n ewe bekwame personeel versorg en onder leiding van subredakteurs en ’n redakteur in die finale formaat na die lesers gestuur. Die uitgewers van koerante het hulle verantwoordelikhede ernstig opgeneem en mense het vertrou dat die koerant in goeie hande is.

Die koerant was ook nie net ’n beeld van een dag in die lewe van ’n samelewing se Afrikaanse mense nie. Nee, dit was ook ’n geskiedenisboek, amper ’n dagboek met aaneengeskakelde dae, wat ’n eeu lank teruggryp in die verlede. Iets wat ’n mens kan gebruik om presies te sien wat op ’n bepaalde dag in die geskiedenis gebeur het. Die argiewe het dié geskiedenis mos sorgvuldig bewaar in vergeelde ou koerante.

Daar was maar altyd ’n koerant in my lewe. Ek het in my ouerhuis elke dag die koerant gekry en gelees; in die weermag was daar nie baie tyd nie, maar as ons kon asemskep, was die biblioteek se koerant daar. Op universiteit was dit wonderlik om elke oggend die koerant voor jou deur te kry en later was die koerant die een ding waarvoor ons gesin altyd begroot het. Later het die een koerant per dag vier geword, en oor naweke was daar vier ekstra dik koerante wat nóg meer agtergrondinligting bevat het.

Toe die digitale era aanbreek, was ek onder die eerstes wat oorgeskakel het na aanlynkoerante. Gelukkig was dit nie ’n moeilike oorgang nie – die formaat wat gebruik is het net soos die ou papierkoerant gelyk, met dieselfde wye verskeidenheid onderwerpe nog almal netjies op hulle plekke. Vir ons wat navorsing as werk gehad het, was die argiewe ’n wonderlike meevaller. (Dié het ongelukkig verdwyn, sonder slag of stoot, en met geen verklaring of verskoning nie, net ’n binnensmondse gemompel van die gevaar wat kuberkrakers dan moontlik sou inhou. Dalk ...)

Ek was altyd bewus daarvan dat party koerante maar langs die pad “verdwyn” het. Soms oornag. Die finansies, het ons gehoor. Maar die groot uitgewers, het ons geglo, sal hulle verantwoordelikheid besef en die koerante bly uitgee. En die digitale koerante was mos net soos die papierkoerante, net ... digitaal. Selfde formaat, mos. Sien. Niks om oor bekommerd te wees nie.

En toe raak een, nee, twee, nee, drie koerante weg. Maar darem net op straathoeke en voor deure, hoor. Dit is in dieselfde formaat op die internet.

Toe kom die berigte. Uit die bloute. En ironies genoeg verskyn dié berigte in die papierkoerante ook. Drie staatmakers gaan ... heeltemal verdwyn. Ook in die bekende formaat, ja. Ongeveer 400 mense wat koerante aan die lewe help hou het, word afgedank. En een groot koerant ... ja, een ... bly oor in sy oorspronklike formaat.

Nou dreig die benoudheid om getroue koerantlesers te oorval. ’n Koerant is tog ’n organisme wat baie meer is as net ’n koue weerspieëling van feite en gebeure. ’n Koerant is ’n samelewingsverskynsel wat eintlik onontbeerlik is, omdat dit mense opvoed en inlig en vermaak op ’n manier wat geen ander medium dit kan doen nie.

Die wanopvatting bestaan dat dit die papier is wat ’n koerant maak. Dit is nie die papier nie – dit is die omvattende inhoud wat op ’n sekere manier aan die lesers gebied word. Dit is eintlik ’n mini-biblioteek wat in ’n paar bladsye saamgevat word. En elke dag is daar die aangename verrassing van ’n nuwe mini-biblioteek met opwindende, vars inhoud.

Voldoen die uiteindelike skraler aanlynweergawe aan dié vereistes? Is dit nog altyd ’n organisme wat inlig, opvoed en vermaak, aan die strengste vereistes van joernalistiek voldoen, Afrikaans beskerm en uitbrei, en die samelewing dien? En hoe lank gaan dit voortbestaan voor dié bankrekenings ook leegloop en die deure toegemaak word? Dan wonder ’n mens ... Is die mense wat in beheer is van dié koerant-organisme nog in staat om die verantwoordelikheid te hanteer? Of sal almal wat dit wil laat voortleef, ander planne moet begin maak? En wat van die geskiedenis? Al die koerante wat in die argiewe lê? Is hulle veilig? Of moet iemand anders die algehele verantwoordelikheid daarvoor ook oorneem?

As iemand sê: “Ek wil nou nie soos ’n doemprofeet klink nie ...”, is dit klaar te laat. Maar is dit nie juis nou die regte tyd om soos ’n doemprofeet te klink nie? Want wie weet, dalk lê die byl(e) klaar aan die wortel van ’n Afrikaanse uitgewer (of twee, dalk meer)? En wat van die woordeboeke, waarvan daar reeds byna 50 in digitale formaat op my rekenaar lê? In digitale formaat, ja, maar ons het mos nou klaar bevestig dat die oorgang van papier na ’n digitale formaat nie die probleem is nie. Die probleem is die geld, sien. Altyd, altyd, altyd die geld.

En daarna ... As die uitgewers en die woordeboeke weg is, wat dan? Die departemente wat joernaliste oplei? Want waarvoor sal daar dan nog joernaliste nodig wees? Of wat van die universiteite se departemente wat Afrikaans aanbied? O ja, en baie tydskrifte het ook klaar die knyp van die afwesige kontant begin voel. Sal hulle kan staande bly as ander Afrikaanse media en hulpmiddels se pilare een vir een omgetrek word en die fondamente stadig weggekalwe word? Afrikaanse ensiklopedieë het dekades gelede al van die rakke verdwyn, en toe daar ná byna 30 jaar ’n digitale weergawe verskyn, het dit na ’n paar jaar ook maar net stilletjies tussen neus en oë verdwyn.

Hoekom is ek hoegenaamd bekommerd, hoor ek iemand vra? Want, redeneer ek, as daar na aandeelhouers se belange gekyk word, mag ek sekerlik daarop aanspraak maak dat ek een van Afrikaans se aandeelhouers is. Ek het in Afrikaans uitgesaai, ek skryf dekades lank al Afrikaans vir al wat tydskrif en koerant is, ek het talle boeke in Afrikaans geskryf, ek was ’n medewerker van ’n Afrikaanse ensiklopedie, ek was die redakteur van die *Britannica* *Junior*toe dit in Afrikaans vertaal is, ek het vrae opgestel vir talle Afrikaanse vasvraprogramme op die radio en die TV ...

As iemand nou sê dat hulle die Afrikaanse huis titel vir titel wil platslaan, moet hulle darem seker die ordentlikheid hê om almal wat betrokke is of was by dié huis betyds bewus te maak daarvan dat dit hulle plan is. En dan moet hulle tog al die mense wat iets wil bydra om die vernietiging te keer, ’n behoorlike kans en genoeg tyd gee om iets te doen daaraan, of dit nou met rand en sent of raad en daad is. ’n Geleentheid om saam daaroor te dink en dalk, net dalk, met ’n plan vorendag te kom om al die Afrikaanse organismes nog ’n rukkie langer te laat aangaan op ’n fondament wat al 100 jaar gelede gevestig is. Ek is nog nie gereed om net my skouers op te trek en te aanvaar dat geld só hard praat dat Afrikaans in al sy vorme nie meer ’n stem mag hê nie.

Koerant. Wat ’n towerwoord!